На основу члана 44. став 2. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21, 78/21 и 76/23), члана 37. став 1. тачка 20) Статута Града Ниша („Службени лист Града Ниша”, број 88/08, 143/16 и 18/19) и члана 15. став 2. Одлуке о оснивању Народне библиотеке „Стеван Сремац“ Ниш („Службени лист Града Ниша“, број 2/11 – пречишћен текст, 115/16, 99/20 и 85/21),

Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Народне библиотеке „Стеван Сремац“ Ниш за 2025. годину, број 01-2194/24, који је донео Управни одбор ове установе на седници одржаној ­­­19.12.2024. године.

II Програм рада Народне библиотеке „Стеван Сремац“ Ниш за 2025. годину реализоваће се у складу са Финансијским планом ове установе за 2025. годину.

III Решење доставити Народној библиотеци „Стеван Сремац“ Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

Проф. др Игор Новаковић

***Образложење***

На основу члана 44. став 1. тачка 5. Закона о култури („Сл. гласник РС“, број 72/09, 13/16, 30/16- испр., 6/20, 47/21, 78/21 и 76/23), члана 15. Одлуке о оснивању Народне библиотеке „Стеван Сремац“ Ниш („Сл. лист Града Ниша“, број 2/11-пречишћен текст, 115/16, 99/20 и 85/21) и члана 37. став 1. тачка 5. Статута Народне библиотеке „Стеван Сремац“ Ниш, управни одбор ове установе, на седници одржаној 19.12.2024. године, донео је Програм рада Народне библиотеке „Стеван Сремац“ Ниш за 2025. годину, број 01-2194/24/24, и доставио га Градској управи за друштвене делатности на даљу надлежност.

Народна библиотека „Стеван Сремац“ Ниш ће и у 2025. години промовисати исте вредности: орјентисаност и приближавање корисницима, уређивање виртуелног начина комуникације, окретање ка дигиталним медијима, друштвеним мрежама, он-лајн платформама и све присутније радионицама.

Обогаћивање фондова новим насловима, промовисање књига, писмености и читања, доступност и поузданост информација, подизање културне свести, усмереност ка професионалној домаћој и међународној сарадњи, одговорност према заједници биће и даље циљеви ове установе.

За 2025. годину, Библиотека планира набавку око 10.000 нових књига, од чега око 6.500 куповином (1.800 нових наслова), а поклоном око 3.500. Од Министарства културе очекује се допуна фондова са око 1.500 књига, а од разних дародаваца још 2.000 књига.

Наставиће се дигитализација фондова, као и активности на промоцији Руског кутка и унапређивање нива интерактивне комуникације са корисницима. У наредној години планира се низ књижевних промоција, електронских и класичних изложби, уметничких вечери, предавања, видео пројекција, приредби и манифестација Планира се даља сарадња са САНУ, Кинеским институтом Конфучије, Француском и Америчком амбасадом, Амбасадом Руске федерације у Србији, Народном библиотеком Србије, Копненом војском Србије, Епархијом нишком и многим угледним институцијама. Активна сарадња са Народним музејoм, НКЦ-ом, СКЦ-ом, Народним позориштем, Позориштем лутака, Галеријом СЛУ, основним и средњим школама, Геронтолошким центром, Казнено поправним заводом у Нишу, ЈКП Медијана, Аеродром Ниш наставиће се и унапредити.

У 2025. години осим обављања редовних активности, Библиотека планира обезбеђивање новог простора и опреме за рад, као и за средства за набавку библиотечко-информационе грађе и извора, рачунарске и комуникацијске опреме.

Чланом 32. Одлуке о буџету Града Ниша за 2025. годину („Сл. лист Града Ниша“, број 144/24) прописано је да „надлежни директни корисници буџетских средстава врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Народне библиотеке „Стеван Сремац“ Ниш за 2025. годину, који је у циљу целовитог сагледавања Програма достављен у прилогу.

Имајући у виду да је Програм рада Народне библиотеке „Стеван Сремац“ Ниш за 2025. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Народне библиотеке „Стеван Сремац“ Ниш за 2025. годину, као у диспозитиву.

Вршилац дужности начелника

Градске управе за друштвене делатности

Миљан Петровић